เซี่ยงไฮ้คอมโพสิตปิดบวก 16.85 จุด คลายวิตกเศรษฐกิจ
เซี่ยงไฮ้คอมโพสิตปิดบวก 16.85 จุด คลายวิตกเศรษฐกิจ
28 มิ.ย. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น โดยดัชนีเซี่ยงไฮ้คอมโพสิตบวก 16.85 จุด หรือ 0.58% ปิดที่ 2,912.56 จุด ภายหลังจากที่ทางการจีนได้ออกมาแสดงความเชื่อมั่นต่อระบบเศรษฐกิจอย่างต่อเนื่อง แม้ว่าอังกฤษได้ลงประชามติเพื่อถอนตัวออกจากสหภาพยุโรปก็ตาม ในขณะที่ธนาคารกลางจีนเองก็ได้อัดฉีดเงินเข้าสู่ระบบอย่างต่อเนื่อง
นายหลี่ เค่อเฉียง นายกรัฐมนตรีจีนกล่าวสุนทรพจน์ในพิธีเปิดการประชุม “Summer Davos Forum” ที่เมืองเทียนจิน เมื่อวานนี้ว่า แม้จีนเผชิญกับภาวะผันผวนในระยะสั้นเนื่องจากอยู่ในช่วงการเปลี่ยนผ่านทางเศรษฐกิจ แต่เศรษฐกิจจีนยังไม่มีแนวโน้มเผชิญภาวะทรุดตัวลงอย่างหนัก หรือภาวะฮาร์ดแลนดิ้ง
ธนาคารกลางจีนได้ปรับลดค่ากลางเงินหยวนรายวันลง 1.53% สู่ระดับ 6.6528 หยวนต่อดอลลาร์สหรัฐเช้าวันนี้
ทั้งนี้ ในตลาดปริวรรตเงินตราต่างประเทศของจีนนั้น เงินหยวนได้รับอนุญาตให้ปรับตัวขึ้นหรือลงไม่เกิน 2% จากอัตราค่ากลางของการซื้อขายแต่ละวัน